ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
സെപ്റ്റംബര്‍ 11ന് പതിനഞ്ച് വയസ്സ് ;അഞ്ച് മുസ്‌ലിം രാജ്യങ്ങള്‍ തകര്‍ത്തെറിയപ്പെട്ട കാലം | RISALA WEEKLY
To search in site, type your keyword and hit enter
Article · Articles · Issue · Issue 1202 · കവര്‍ സ്റ്റോറി · കാണാപ്പുറം
ജോര്‍ജ് ഡബ്ല്യൂ. ബുഷ് എന്ന മനുഷ്യനെ ആരെങ്കിലും ഓര്‍ക്കുന്നുണ്ടോ? ടോണിബ്ലെയറെ, കോണ്ടാലീസ റെയ്‌സിനെ, ഡൊണാള്‍ഡ് റംസ്‌ഫെഡിനെ? ബുദ്ധിയുള്ള മനുഷ്യര്‍ക്ക് മറവി അഭികാമ്യമല്ല. ഇവരെയും ഇവരുടെ ചെയ്തികളെയും ഓര്‍ത്തെടുത്ത് യഥാവിധി വിലയിരുത്തേണ്ട സന്ദര്‍ഭമാണിത്. ലോകം മാറ്റിമറിച്ച, ഭൂപടം തിരുത്തിയെഴുതിയ ‘ചരിത്രപുരുഷന്മാര്‍’ ആണിവര്‍. ഇവരാണ് ‘തിന്‍മയുടെ അച്ചുതണ്ടി’നെതിരെ ‘ഭീകരവിരുദ്ധപോരാട്ട’ ത്തിന് തുടക്കം കുറിച്ചതും ഭൂമുഖത്തെ ഇക്കാണും വിധം ജീവിക്കാന്‍ കൊള്ളരുതാത്ത ഇടമായി മാറ്റിയെടുത്തതും. 2001 സെപ്റ്റംബര്‍ 11ന് വേള്‍ഡ് ട്രേഡ് സെന്ററും പെന്റഗണ്‍ ആസ്ഥാനവും ആക്രമിക്കപ്പെട്ട സംഭവം ചൂഷണം ചെയ്ത് ആരുടെയൊക്കെയോ ആസൂത്രിത പദ്ധതിക്കനുസരിച്ച് മുസ്‌ലിം ലോകത്തെ ശിഥിലീകരിക്കുകയായിരുന്നു കഴിഞ്ഞ ഒന്നരദശകത്തിനിടയില്‍. അതിനിടെ കെട്ടഴിഞ്ഞുവീണ സംഭവഗതികളുടെ പ്രഹരങ്ങള്‍ ഏറ്റുവാങ്ങിയത് മുഴുവന്‍ മുസ്‌ലിം ലോകമാണ്; ചെറിയ ചെറിയ അനുരണനങ്ങള്‍ പടിഞ്ഞാറിന്റെ മണ്ണില്‍പൊട്ടിത്തെറിയുണ്ടാക്കിയത് മറക്കുന്നില്ല. സെപ്തംബര്‍ 11ന്റെ ആക്രമണങ്ങള്‍ക്ക് ശിക്ഷിക്കപ്പെട്ടത് അപരാധികളായിരുന്നില്ല. ആ പാതകം ആസൂത്രണം ചെയ്തവരും നടപ്പാക്കിയവരും ഇരകളോടൊപ്പം ചരിത്രത്തില്‍ ചാരമായിപ്പോയിട്ടുണ്ടായിരുന്നു. കട്ടവനെ കിട്ടിയില്ലെങ്കില്‍ കിട്ടിയവനെ തട്ടുക എന്നതിനപ്പുറം, തങ്ങള്‍ക്കേറ്റ പ്രഹരം മറയാക്കി പതിറ്റാണ്ടിനു മുമ്പ് ആവിഷ്‌കരിച്ച സാമ്രാജ്യത്വ, ഇവാഞ്ചലിക്കല്‍, സയണിസ്റ്റ് അജണ്ട ഒന്നൊന്നായി പ്രയോഗത്തില്‍ കൊണ്ടുവരുകയായിരുന്നു സാമ്രാജ്യത്വ ശക്തികള്‍.
അഫ്ഗാനിസ്ഥാനിലേക്ക് യു.എസ്. സൈന്യം അധിനിവേശം തുടങ്ങുന്നത് അല്‍ ഖാഇദ നേതാവ് ഉസാമാ ബിന്‍ ലാദിനെ വിട്ടുകിട്ടണമെന്ന ആവശ്യം മുല്ലാ ഉമറിന്റെ നേതൃത്വത്തിലുള്ള താലിബാന്‍ ഭരണകൂടം നിരാകരിച്ചതോടെയാണ്. ഉസാമ, താലിബാന്റെ നിയന്ത്രണത്തിലായിരുന്നില്ല എന്ന് ഏറ്റവും നന്നായി അറിയുന്നത് അങ്കിള്‍സാമിനാണ്. ഉസാമയെ അമേരിക്ക ഇന്നേവരെ സെപ്തംബര്‍ 11ന്റെ ആക്രമണക്കേസില്‍ പ്രതി ചേര്‍ത്തിട്ടില്ല എന്നതാണ് യാഥാര്‍ഥ്യം. അതുവരെ അമേരിക്കക്ക് വേണ്ടി സോവിയറ്റ് റഷ്യക്കെതിരെ പടനയിച്ച ഒരു തലമുറയെ മുഴുവന്‍ കൊന്നൊടുക്കുകയും രാജ്യം തന്നെ താറുമാറാക്കുകയും ചെയ്തിട്ടും ഉസാമയെയോ മുല്ലാ ഉമറിനെയോ അമേരിക്കക്ക് അഫ്ഗാനില്‍ പിടികൂടാന്‍ സാധിച്ചില്ല. എന്നിട്ടും അഫ്ഗാന്‍ ഓപ്പറേഷന്റെ വിജയം കൊണ്ടാടി ചുട്ടകോഴിയെ പറപ്പിച്ചെങ്കിലും ഇന്നും അഫ്ഗാന്‍ സമാധാനവും സ്വസ്ഥതയും നഷ്ടപ്പെട്ട രാജ്യമായി തുടരുകയാണ്. മുമ്പ് താലിബാനേ അവിടെ നാശം വിതക്കാന്‍ ഉണ്ടായിരുന്നുള്ളൂ. ഇപ്പോള്‍ ഇസ്‌ലാമിക് സ്‌റ്റേറ്റ് ഭീകരവാദികളും സ്വാധീനമേഖലകള്‍ പടുത്തുയര്‍ത്തി. അതിന്റെ തെളിവാണ് ആഗസ്ത് 24ന് കാബൂളിലെ അമേരിക്കന്‍ യൂനിവേഴ്‌സിറ്റിയിലുണ്ടായ സ്‌ഫോടനങ്ങളും കൂട്ടമരണവും. തോക്ക് തട്ടിന്‍പുറത്ത് വെച്ച് വിദ്യയിലൂടെ പുതിയൊരു ഭാവി കരുപ്പിടിപ്പിക്കാമെന്ന് സ്വപ്‌നം കണ്ട ഇളംമേനികളാണ് അവിടെ ചിന്നിച്ചിതറിയത്. മരിക്കുന്നതിന്റെ തലേന്നാള്‍ ജംഷീദ് സഫര്‍ എന്ന മൂന്നാം വര്‍ഷ ബിരുദ വിദ്യാര്‍ഥി ഫേസ്ബുക്കില്‍ കോറിയിട്ട വാക്കുകള്‍ എത്രവേഗത്തിലാണ് പുലര്‍ന്നത്: ‘ഉലമവേ ശ െമ ളമര േീള ഹശളല, യൗ േംല രമി’ േേെീു ഹശ്ശിഴ യലരമൗലെ ംല ാശഴവ േറശല ീൊലറമ്യ’മരണം ഒരു ജീവിതയാഥാര്‍ഥ്യമാണ്; ഒരുനാള്‍ മരിക്കുമെന്ന് കരുതി നമുക്ക് ജീവിക്കാതിരിക്കാന്‍ പറ്റില്ല’. പക്ഷേ, ജീവിക്കാന്‍ അനുവദിക്കാത്ത ഒരു ലോകത്താണ് തന്റെ തലമുറ പിറന്നുവീണതെന്ന വലിയ ദുഃഖം പൂര്‍ണമായി ഉള്‍ക്കൊള്ളുന്നതിനു മുമ്പേ ജംഷീദിന് ജീവിതപ്പുലരിയില്‍ വിടചൊല്ലേണ്ടിവന്നു!
അഫ്ഗാനിസ്ഥാനില്‍ കൈയേറ്റസേന ക്രൂരതകള്‍ വിതച്ചുകൊണ്ടിരിക്കുന്നതിനിടയിലാണ് സദ്ദാം ഹുസൈന്റെ ഇറാഖിലേക്ക് യാങ്കികളും കൂട്ടുകാരും കടന്നുചെല്ലുന്നത്. ലോകം കേട്ട ഏറ്റവും വലിയ കളവാണെന്ന് ഇപ്പോള്‍ തെളിഞ്ഞ ഒരു വ്യാജ ആരോപണത്തിന്റെ മറവിലായിരുന്നു ആ അധിനിവേശം. സദ്ദാം ഹുസൈന്റെ കൈയില്‍ ആറ്റം ബോംബടക്കമുള്ള കൂട്ടനശീകരണായുധങ്ങള്‍ കെട്ടിക്കിടക്കുന്നുണ്ട് എന്ന് വ്യാപകമായി പ്രചരിപ്പിച്ചു. ഏത് നിമിഷവും പടിഞ്ഞാറന്‍ ശത്രുക്കള്‍ക്കെതിരെ ഈ ആയുധങ്ങള്‍ പ്രയോഗിക്കാന്‍ സാധ്യതയുണ്ടെന്ന് ബ്രിട്ടീഷ് പ്രധാനമന്ത്രി ടോണിബ്ലെയര്‍ ലോകത്തോട് വിളിച്ചുപറഞ്ഞു. ഇത് കേട്ട് ‘ദി എകണോമിസ്റ്റ്’ പത്രം ചോദിച്ചു; യുദ്ധം ചെയ്യാന്‍ പിന്നെ ആരെയാണ്കാത്തിരിക്കുന്നതെന്ന്. സദ്ദാമിനെ വകവരുത്താന്‍ കഥ മെനഞ്ഞ വന്‍ശക്തികള്‍ ലോകം കണ്ട ഏറ്റവും കിരാതനായ ഏകാധിപതിയാണദ്ദേഹമെന്ന് പ്രചരിപ്പിക്കാന്‍ അറബ്‌ശൈഖന്മാരെ മുന്നില്‍ നിര്‍ത്തി. അതോടെ, നാഗരികതയുടെ കളിത്തൊട്ടിലായ യൂഫ്രട്ടീസ്ടൈഗ്രീസ് നദീതടങ്ങള്‍ മനുഷ്യ കബന്ധങ്ങള്‍ കൊണ്ട് കുന്നുകൂടി. ഡൊണാള്‍ഡ് റംസ്‌ഫെഡ് സ്ഥലത്ത് തമ്പടിച്ച് യുദ്ധം നയിച്ചപ്പോള്‍, പതിനായിരക്കണക്കിനു ടണ്‍ ബോംബുകള്‍ ബഗ്ദാദിലും ബസറയിലും മുസിലിലുമൊക്കെ ചെന്നുവീണു. സദ്ദാമിനെ ജീവനോടെ പിടിച്ച് വായയില്‍ ടോര്‍ച്ചടിച്ചു നോക്കിയരംഗം ഇപ്പോഴും ഓര്‍മനശിക്കാത്തവരുടെ സ്മൃതിപഥത്തില്‍ തങ്ങിനില്‍പ്പുണ്ട്. പിന്നീട് കണ്ടത് ഒരു വിചാരണ പ്രഹസനമാണ്. അതുകണ്ട് ആ ധീരയോദ്ധാവ് പറഞ്ഞു : ‘ഇത് കോടതിയല്ല; നാടകശാലയാണ്, ഇവര്‍ക്ക് വേണ്ടത് എന്റെ രക്തമാണ്’. 2006 ഡിസംബര്‍ 30ന് , ഒരു ബലിപെരുന്നാള്‍ ദിവസം മുസ്‌ലിം ലോകം ഉറങ്ങിയെണീറ്റപ്പോള്‍ കണ്ടത് കഴുമരത്തില്‍ മുഖത്ത് കറുത്ത മൂടുപടമിടാതെ നില്‍ക്കുന്ന സദ്ദാമിന്റെ തുടിക്കുന്ന ചിത്രമാണ്. തൊട്ടടുത്ത് നില്‍ക്കുന്നതോ മുഖം മറച്ച, പടിഞ്ഞാറ് ഭീകരവാദികളെ അവതരിപ്പിക്കുന്ന കോലത്തില്‍ ഒരാരാച്ചാരും. 148 ഇറാഖി ശിയാക്കളെ 1982ല്‍ കൂട്ടക്കൊല ചെയ്തു എന്ന ‘മാനവരാശിക്കെതിരായ കുറ്റം’ ചെയ്തതിന്റെ പേരിലാണ് സദ്ദാമിനെ അങ്കിള്‍സാം തൂക്കിക്കൊന്നതെങ്കില്‍ ലക്ഷക്കണക്കിനു മനുഷ്യരുടെ ജീവനെടുത്ത 15കൊല്ലം നീണ്ട പട്ടാള അതിക്രമങ്ങളുടെ പേരില്‍ ബുഷിനെയും ബ്ലെയറിനെയുമൊക്കെ എത്ര തവണ കഴുമരത്തിലേറ്റിയാലാണ് നീതി നടപ്പാകുക? ഇറാഖില്‍ കൂട്ടനശീകരണായുധങ്ങള്‍ ഒന്നുമുണ്ടായിരുന്നില്ലെന്നും തെറ്റായ രഹസ്യാന്വേഷണ വിവരത്തിന്റെ പേരിലാണ് സദ്ദാമിനെതിരെ യുദ്ധം പ്രഖ്യാപിച്ചതെന്നുമുള്ള ചില്‍കോട്ട് റിപ്പോര്‍ട്ട് ഏതാനും മാസം മുമ്പ് പുറത്തുവന്നപ്പോള്‍ ബ്രിട്ടനില്‍ മാത്രമല്ല, ആസ്‌ട്രേലിയയിലടക്കം അതിന്റെ പ്രതിധ്വനി ഉയര്‍ന്നു. കള്ളം പറഞ്ഞ് ഒരു രാജ്യത്തെ ആക്രമിക്കാനും അതിന്റെ ഭരണാധികാരിയെ തൂക്കിക്കൊല്ലാനും പരിഷ്‌കൃത, ക്രിസ്ത്യന്‍ ലോകം കാണിച്ച ധിക്കാരപരമായ സമീപനത്തില്‍ മനഃസാക്ഷിക്കുത്തുള്ളചിലരെങ്കിലും പരസ്യമായി രംഗത്ത് വന്നു.
ഇന്ന് ഇറാഖിന്റെ അവസ്ഥ എന്താണ്? അബൂബക്കര്‍ ബഗ്ദാദിയുടെ ഐ എസ് തീവ്രവാദികള്‍ പിറക്കുന്നത് സദ്ദാമാനന്തര ഇറാഖിലെ കാലുഷ്യത്തില്‍നിന്നാണ്. നൂരി അല്‍മാലിക്കിയുടെ ശിയാമേധാവിത്ത സര്‍ക്കാര്‍ സുന്നി വിഭാഗങ്ങളെ മുഴുവന്‍ രണ്ടാംകിട പൗരന്മാരായികണ്ട്, അധികാരത്തിന്റെ ഇടനാഴികകളില്‍നിന്ന് പോലും ആട്ടിപ്പുറത്താക്കിയപ്പോള്‍, പഴയ സൈനിക മേധാവികളും ഗോത്രസേന തലവന്മാരുമൊക്കെ പ്രതിരോധം തീര്‍ക്കാന്‍ ഇറങ്ങി. അപ്പോഴാണ് അല്‍ ഖാഇദയുടെ നിയന്ത്രണത്തില്‍നിന്ന് ഒഴിഞ്ഞുമാറി 2006ല്‍ യു.എസ് വേട്ടയില്‍ കൊല്ലപ്പെട്ട അബൂമൂസബ് അല്‍സര്‍ഖാവിയുടെ അനുയായികള്‍ കൂട്ടക്കൊലയുടെ മാര്‍ഗത്തിലേക്ക് തിരിഞ്ഞു. ഇസ്‌ലാമിക് സ്‌റ്റേറ്റ് ഓഫ് ഇറാഖ് ആന്റ് ലെവാന്റ് (ഐ.എസ്.ഐ.എസ്) എന്ന പേരില്‍ 2013ല്‍ ഫലൂജയും 14ല്‍ മൂസിലും പിടിച്ചടക്കിയതോടെ ലോകത്തെ ഞെട്ടിച്ച ഈ മിലിഷ്യ ഇന്ന് സിറിയയിലും ലിബിയയിലും യമനിലും അനിഷേധ്യശക്തിയായി പലവിധത്തിലുള്ള വെല്ലുവിളികളുയര്‍ത്തുകയാണ്. അല്‍ഖാഇദ കേവലമൊരു പോരാട്ട സംഘം ആയിരുന്നുവെങ്കില്‍ ഐ എസ് സ്വന്തം ഖിലാഫത്ത് പ്രഖ്യാപിച്ചാണ് പ്രവര്‍ത്തിക്കുന്നത്. ഐ.എസിന്റെ വരവ് പശ്ചിമേഷ്യന്‍ രാഷ്ട്രീയത്തെ സങ്കീര്‍ണമാക്കി എന്നല്ല, കൂടുതല്‍ നാശോന്മുഖവും പടിഞ്ഞാറന്‍ സാമ്രാജ്യത്വദുഃശ്ശക്തികള്‍ക്ക് കൂടുതല്‍ സ്വാതന്ത്ര്യത്തോടെ ഇറങ്ങിക്കളിക്കാന്‍ അവസരം ഒരുക്കിക്കൊടുക്കുകയും ചെയ്തു. ഇറാഖ് ഇന്ന് ആരുടെ കൈയില്‍ എന്ന ചോദ്യത്തിന് മൂന്ന് ശക്തികള്‍ പരസ്പരം പോരടിക്കുകയാണെന്ന് സമ്മതിക്കുന്നതാവും സത്യസന്ധത. സദ്ദാമിന്റെ കാലത്ത് സാമൂഹികമായും സാമ്പത്തികമായും ഇറാഖ് ഗണനീയമായ ഒരു അറബ് ശക്തിയായിരുന്നു. ഇന്ന് ശീഥിലീകൃതമായ ഒരു രാഷ്ട്രസ്വത്വമായി പരിണമിച്ചത് സെപ്തംബര്‍ 11ന്റെ പേരില്‍ തുറന്നിട്ട ക്രൂരമായ കയ്യേറ്റം നിമിത്തമാണ്.
ആ ചിത്രം മനഃസാക്ഷി മരവിക്കാത്ത മനുഷ്യരെ കരയിച്ചു. തകര്‍ന്നടിഞ്ഞ കെട്ടിട അവശിഷ്ടങ്ങള്‍ക്കിടയില്‍നിന്ന് ഏതാനും മനുഷ്യസ്‌നേഹികള്‍ വലിച്ചെടുത്ത പിഞ്ചുപൈതലിന്റെ പൂപോലുള്ള ഉടല്‍ ആംബുലന്‍സിന്റെ ഓറഞ്ച് നിറത്തിലുള്ള സീറ്റില്‍ ഇരുത്തിയപ്പോള്‍ ആ മുഖം കണ്ട് ഞെട്ടാത്തവര്‍ ആരുമുണ്ടായിരുന്നില്ല. ചോരയും പൊടിയും കലര്‍ന്ന് ഘോരമായിരുന്നു ആ മുഖം. നീണ്ട തലമുടി ആ ചോരയില്‍ വീണിരിക്കുന്നു. എന്താണ് തനിക്ക് സംഭവിച്ചത് എന്നറിയാതെ പകച്ചുനിന്ന കുട്ടി കൈ മെല്ലെ കണ്ണിനു നേരെ കൊണ്ടുപോകുന്നു. തിരിച്ചെടുത്തുനോക്കിയപ്പോള്‍ കൈയില്‍ ചോര. എവിടെയാണ് അത് തുടക്കേണ്ടത് എന്നറിയാതെ കുറച്ചുനേരം അന്ധാളിച്ചതിനു ശേഷം സീറ്റിലേക്ക് കൊണ്ടുപോകുന്നു. അവന്‍ കരയുകയോ ചിരിക്കുകയോ ചെയ്യുന്നില്ല. അനക്കം നോക്കി വേണം പാവയല്ലെന്ന് തിരിച്ചറിയാന്‍.
സിറിയ (ഇസ്‌ലാമിക ചരിത്രത്തിലെ ശാം) ആഗസ്ത് അവസാനവാരം ലോകത്തിനുസമ്മാനിച്ച കാഴ്ചയായിരുന്നു അത്. എന്താണ് സിറിയ എന്ന് ഒരിക്കല്‍ക്കൂടി ഓര്‍മപ്പെടുത്തിയത് ഇംറാന്‍ ദഖ്‌നീഷ് എന്ന ഈ അഞ്ചുവയസുകാരന്റെ ദുര്‍വിധിയായിരുന്നു. ഘോരയുദ്ധം നടക്കുന്ന അലപ്പോ നഗരത്തില്‍ ഭരണകൂടവിരുദ്ധ സൈന്യത്തിനു നേരെ റഷ്യന്‍ പോര്‍വിമാനങ്ങള്‍ തൊടുത്തുവിട്ട മിസൈല്‍ തകര്‍ത്ത കെട്ടിടത്തിന്റെ അടിയില്‍നിന്നാണ് ഇംറാനെ ‘വൈറ്റ് ഹെല്‍മറ്റ്’ എന്ന ജീവകാരുണ്യപ്രവര്‍ത്തകര്‍ പുറത്തെടുക്കുന്നത്. മാതാപിതാക്കള്‍ക്കും സഹോദരങ്ങള്‍ക്കുമൊപ്പം ഉറങ്ങിക്കിടന്നപ്പോഴാണത്രെ ബോംബ് വന്ന് പതിച്ചത്. ഉറക്കം വിട്ടുമാറാത്ത ആ കുഞ്ഞിനെ ഓപ്പറേഷന്‍ തിയറ്ററില്‍ ശസ്ത്രക്രിയക്ക് വിധേയമാക്കിയപ്പോഴാണ് കരയാന്‍ കഴിഞ്ഞത്. ഇംറാന്‍ അതോടെ ഒരു പ്രതീകമായി മാറി. നിസ്സഹായരായി മരിച്ചുകൊണ്ടിരിക്കുന്ന സിറിയക്കാരുടെ പുതിയ ജന്മം. ഇംറാനും അയ്‌ലാന്‍ കുര്‍ദിയും ഏറ്റുവാങ്ങിയ ദുര്‍വിധിയുടെ പിന്നില്‍ പ്രവര്‍ത്തിച്ച കരങ്ങള്‍ ആരുടേതെന്ന് അപ്പോഴും ലോകം അന്വേഷിച്ചില്ല. രോഷം അടക്കാനാവാതെ, പ്രശസ്ത കോളമിസ്റ്റ് ഹാമിദ് ദബാഷി എഴുതിയതാണ് സത്യം: അയ്‌ലാന്‍ കുര്‍ദി എന്ന അഭയാര്‍ഥി ബാലന്റെ കുഞ്ഞുമയ്യിത്ത് തുര്‍ക്കി കടലോരത്ത് മുഖം കുത്തിക്കിടന്ന കരള്‍പിളര്‍ത്തുന്ന കാഴ്ച കണ്ട് ദൈവത്തെ വിളിച്ചവരെ കൊണ്ട് ഒരിക്കല്‍ കൂടി നെടുവീര്‍പ്പിടുവിച്ചു. അപ്പോഴും ഇത്രയും ഭീകരമായൊരു മനുഷ്യദുരന്തത്തിലേക്ക് ഒരു ജനതയെ ആനയിച്ച ദുഃശക്തികളുടെ കൊടിയ അപരാധങ്ങളെ കുറിച്ച് ആരും ചര്‍ച്ച ചെയ്തില്ല; സിറിയന്‍ ജനത അവര്‍ അര്‍ഹിക്കുന്നത് അനുഭവിച്ചുതീര്‍ക്കുകയാണ് എന്ന ലാഘവബുദ്ധിയോടെയാണ് പലരും കാര്യങ്ങള്‍ വിലയിരുത്തുന്നത്.
നാഗരികതകള്‍ പലതും കണ്ട സിറിയയുടെ മണ്ണ് ഇന്ന് ഒരാഗോള യുദ്ധക്കളമാണ്. അവിടുത്തെ അങ്കക്കളത്തില്‍ ലോകം സമ്മേളിച്ചിരിക്കയാണ്. അമേരിക്ക, റഷ്യ, ഫ്രാന്‍സ്, ബ്രിട്ടന്‍, തുര്‍ക്കി,സഊദി അറേബ്യ, ഖത്തര്‍… നീളുന്നു ആ പട്ടിക. ആര് ആര്‍ക്കെതിരെ പോരാടുന്നുവെന്ന് ആര്‍ക്കും പറയാനാകാത്ത അവസ്ഥ. അറബ്‌വസന്തത്തിന്റെ ‘മുല്ലപ്പൂമണം’ സിറിയയിലും വീശിയടിക്കുന്നുണ്ട് എന്ന കണക്ക്കൂട്ടലില്‍ ബശ്ശാറുല്‍ അസദിന്റെ സ്വേച്ഛാഭരണത്തിന് എതിരെ അറബ്‌രാജ്യങ്ങള്‍ അമേരിക്കയുടെയും മറ്റും പിന്തുണയോടെ തുടക്കമിട്ട പോരാട്ടം ദിവസങ്ങള്‍ കഴിയുന്തോറും കൂടുതല്‍ സങ്കീര്‍ണമായത് പുതിയ പുതിയ പോരാട്ടമുഖങ്ങള്‍ തുറക്കപ്പെട്ടതോടെയാണ്. സമീപകാലത്ത് ഒരു രാജ്യവും കൈനീട്ടി വാങ്ങേണ്ടിവരാത്ത നാശനഷ്ടങ്ങളും കെടുതികളും. അസദ് ദുര്‍ബലനാകുന്നത് കണ്ട് ആ വിടവ് നികത്താന്‍ ഇറാഖില്‍നിന്ന് ഇസ്‌ലാമിക് സ്‌റ്റേറ്റ് തീവ്രവാദികള്‍ റഖ്ഖ ആസ്ഥാനമായി പുതിയ സ്വാധീന മേഖല കെട്ടിപ്പടുത്തത്തോടെ പോരാട്ടത്തിന്റെ ഗതിമാറി. അതിനിടെ, വടക്കന്‍ സിറിയയില്‍ കുര്‍ദുകള്‍ ഐ.എസിനെ തോല്‍പിച്ച് സ്വാധീനമേഖല വികസിപ്പിച്ചത് തുര്‍ക്കിയെ പ്രകോപിപ്പിച്ചു. അവസാനമായി തുര്‍ക്കിയുടെ ടാങ്കുകള്‍ ജറാബ്ലസില്‍ വന്‍ നാശങ്ങള്‍ വിതക്കുന്ന റിപ്പോര്‍ട്ടാണ് പുറത്തുവന്നുകൊണ്ടിരിക്കുന്നത്. വിദേശരാഷ്ട്രങ്ങള്‍ (യു.എസ്, റഷ്യ, ഇറാന്‍, സഊദി അറേബ്യ, തുര്‍ക്കി) ഇറങ്ങിക്കളിക്കുന്ന ഒരു രാജ്യത്ത് നടമാടുന്ന ആഭ്യന്തരകലാപം പെട്ടെന്നൊന്നും കെട്ടടങ്ങാന്‍ പോകുന്നില്ല. സംഘര്‍ഷമേഖലയില്‍ മരിച്ചുവീഴുന്ന സിവിലിയന്മാരെ കുറിച്ച് ആര്‍ക്കും വേവലാതിയില്ല. ജയിക്കുക അല്ല, എതിരാളിയെ തോല്‍പിക്കുകയാണ് എല്ലാവരുടെയും ലക്ഷ്യം. തോല്‍പിക്കപ്പെടുന്നത് സാമാന്യജനങ്ങളാണെന്ന യാഥാര്‍ഥ്യം എല്ലാവരും മനഃപൂര്‍വം മറച്ചുപിടിക്കുന്നു. വരുംദിവസങ്ങളില്‍ കൂടുതല്‍ മരണങ്ങളും അഭയാര്‍ഥി പ്രവാഹങ്ങളും മാത്രമേ പ്രതീക്ഷിക്കേണ്ടതുള്ളൂ. ഇതിനകം അരക്കോടി സിറിയന്‍ ജനത യൂറോപ്പടക്കമുള്ള രാജ്യങ്ങളിലേക്ക് ആഴക്കടല്‍ താണ്ടിയും കുറുക്കുവഴി തേടിയും രക്ഷപ്പെടാന്‍ ശ്രമിച്ചു. പ്രാണനും കൊണ്ടോടിയവരുടെ ജീവിതദുരിത കഥ കേട്ട് ചിലപ്പോള്‍ ഞെട്ടി. മറ്റു ചിലപ്പോള്‍ അശ്രുപൊഴിച്ചു. അതും നിയോഗമാണെന്ന ചിന്തയോടെ.
2011നു ശേഷം എത്രപേര്‍ സിറിയയില്‍ കൊല്ലപ്പെട്ടുവെന്നതിന് കൃത്യമായ കണക്കില്ലെങ്കിലും ചുരുങ്ങിയത് നാലര ലക്ഷം പേര്‍ക്ക് ജീവന്‍ നഷ്ടപ്പെട്ടിട്ടുണ്ട് എന്നാണ് മനുഷ്യാവകാശ ഏജന്‍സികള്‍ വെളിപ്പെടുത്തുന്നത്. ആംനസ്റ്റിയുടെ കണക്കനുസരിച്ച് 17,723പേര്‍ അസദിന്റെ ജയിലില്‍ കിടന്ന് മരിച്ചിട്ടുണ്ട്. മാസത്തില്‍ ശരാശരി 300പേര്‍. അറബ് സുന്നി സമൂഹം ഇറാഖിലെ ഫലൂജ തൊട്ട് സിറിയയിലെ അലപ്പോ വരെ നാശത്തിന്റെ വക്കിലാണ്. ഈ ജനവിഭാഗത്തെ കൊന്നൊടുക്കുന്നതില്‍ ബശ്ശാറുല്‍ അസദിന്റെ കരങ്ങള്‍ക്ക് ശക്തിപകരാന്‍ റഷ്യയും ഇറാനും ഇറാഖും ലബനാനുമൊക്കെ കൈകോര്‍ക്കുന്ന അശ്ലീലകരമായ കാഴ്ച. അതിനിടെ, ജബ്ഹത്തുല്‍ നുസ്‌റ എന്ന സുന്നി മിലഷ്യ അല്‍ഖാഇദയുമായുള്ള ബന്ധം അറുത്തുമാറ്റി ജബ്ഹത് ഫതഹുശ്ശാം എന്ന് പേര്മാറ്റിയത് കൊണ്ട് യുദ്ധഗതിയില്‍ മാറ്റം വരുത്താന്‍ പോകുന്നില്ല. ഫ്രഞ്ച് അള്‍ജീരിയക്കാര്‍ ക്കിടയില്‍ ഒരുവേള പ്രചാരം സിദ്ധിച്ച ഒരു പ്രയോഗമുണ്ട്: ഒന്നുകില്‍ സ്യൂട്ട് കേസ് അല്ലെങ്കില്‍ ശവപ്പെട്ടി. അത് സിറിയക്കും ബാധകമായിരിക്കുന്നു. ശവപ്പെട്ടി കാത്തുനില്‍ക്കുകയാണ് ആരും ജയിക്കാത്ത, എല്ലാവരും തോല്‍പിക്കാന്‍ പോകുന്ന ഈ യുദ്ധത്തിന്റെ പാവം ഇരകള്‍. ലിബിയയും യമനും ഇറാഖിന്റെയും സിറിയയുടെയും വഴിക്കാണ് സഞ്ചരിച്ചുകൊണ്ടിരിക്കുന്നത്. മുഅമ്മര്‍ ഖദ്ദാഫി എന്ന ഏകാധിപതിയെ ട്രിപ്പോളിയില്‍നിന്ന് ആട്ടിയോടിച്ച്, തെരുവില്‍വെച്ച് കൊന്ന് കുഴിച്ചുമൂടിയതോടെ എണ്ണ സമ്പന്നമായ ലിബിയയുടെ മണ്ണ് പടിഞ്ഞാറന്‍ ശക്തികളുടെ കൈകളിലമര്‍ന്നു. അതോടെ അസമാധാനത്തിന്റെ കരിമ്പുകയാണ് അന്നാട്ടിന്റെ അന്തരീക്ഷത്തെ മൂടിപ്പുതച്ചിരിക്കുന്നത്. യു.എസ് നയതന്ത്രാലയങ്ങളില്‍ പോലും സുരക്ഷയില്ലെന്ന് തെളിഞ്ഞതോടെയാണ് ഖദ്ദാഫിയുടെ നിര്‍മാര്‍ജനം വിഡ്ഡിത്തമായിരുന്നുവെന്ന് വൈറ്റ്ഹൗസിനു വെളിപാടുണ്ടായത്. ഇപ്പോള്‍ ഐ.എസ് ഭീകരവാദികള്‍ പുതിയ താവളങ്ങള്‍ കണ്ടെത്തിയിരിക്കുന്നത് ഈ ഉത്തരാഫ്രിക്കന്‍ രാജ്യത്താണ്. യമനിലെ സ്ഥിതിഗതികള്‍ കൂടുതല്‍ വഷളാവുന്നതോടെ, അശാന്തിയുടെ തീക്കാറ്റ് അയല്‍രാജ്യമായ സൗദി അറേബ്യയിലേക്കാണ് ദേശാതിരുകള്‍ ഭേദിച്ച് കടന്നുകയറ്റം നടത്താന്‍ പോകുന്നത്. എല്ലാ ഇസ്‌ലാമിക വിരുദ്ധശക്തികളുടെയും ലക്ഷ്യം മക്കയും മദീനയുമാണ്. അവിടുത്തേക്ക് യുദ്ധമുഖം വ്യാപിപ്പിക്കാനുള്ള ആസൂത്രിത പദ്ധതി കാണേണ്ടിവരുമോ എന്ന ചോദ്യം വിശ്വാസിയുടെ ഉറക്കം കെടുത്താന്‍ പോന്നതാണ്.
സെപ്റ്റംബര്‍ 11ന് പതിനഞ്ച് വയസ്സ് ;അഞ്ച് മുസ്‌ലിം രാജ്യങ്ങള്‍ തകര്‍ത്തെറിയപ്പെട്ട കാലം added by Risala Weekly on September 16, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech